Biroul Electoral Central (BEC) pentru alegerile europarlamentare şi locale, care se vor desfăşura pe data de 9 iunie, a fost constituit sâmbătă. PMP și Forța Dreptei nu au reprezentant în BEC și urmează să atace în instanță decizia prin care le-a fost refuzată reprezentarea.
Partidul Mişcarea Populară (PMP) nu are un reprezentant în BEC întrucât, conform datelor publice înscrise în Registrul partidelor politice, funcţia de preşedinte al PMP este deţinută de către Cristian Diaconescu şi nu de către Eugen Tomac. De asemenea, Forţa Dreptei şi partidul REPER (condus de Dacian Cioloș, care la europarlamentare din 2019 au participat pe listă cu USR) nu au reprezentanţi în BECpentru că niciuna dintre cele două formaţiuni politice nu a obţinut mandate la alegerile europarlamentare din anul 2019.
Componența BEC:
- şapte judecători ai Înaltei Curţi de Casaţie şi Justiţie – Vasile Bîcu (preşedinte al BEC), Gheorghe Liviu Zidaru (locţiitor al preşedintelui BEC), Adina Georgeta Ponea, Ianina Blandiana Grădinaru, Ruxandra-Monica Duţă, Leontina Şerban, Ioana Bogdan
- preşedintele şi vicepreşedinţii Autorităţii Electorale Permanente – Toni Greblă, respectiv Marian Muhuleţ şi Zsombor Vajda
- reprezentanţi ai formaţiunilor politice şi ai organizaţiilor cetăţenilor aparţinând minorităţilor naţionale, respectiv Viorel Mocanu – reprezentant al Partidului Social Democrat, Cristian Ene – reprezentant al Partidului Naţional Liberal, Ştefania Petre – reprezentantă a Partidului Uniunea Salvaţi România, Laurenţiu Plăeşu – reprezentant al Partidului Alianţa pentru Unirea Românilor, Maria Kolumban – reprezentantă a Uniunii Democrate Maghiare din România, Bogdan Tohăneanu – reprezentant al Partidului PRO România şi Ivan Truţer – reprezentant al Grupului parlamentar al minorităţilor naţionale din Camera Deputaţilor.
Partidelor Forța Dreptei și PMP le-au fost refuzați reprezentanții în BEC
Forţa Dreptei a reclamat sâmbătă "abuzul incredibil" comis împotriva partidelor politice de Opoziţie, referitor la participarea reprezentanţilor în Biroului Electoral Central.
Atât reprezentantului propus de Forţa Dreptei, cât şi reprezentantului propus de Partidul Mişcarea Populară le-a fost refuzată calitatea de membri ai BEC, în pofida temeiurilor legale evidente care dau drept de reprezentare celor două partide, conform comunicatului de presă al Forţei Dreptei.
"Menţionăm că aceste decizii au fost adoptate în cadrul şedinţei BEC la propunerea reprezentanţilor PSD, fapt care trădează părtinirea politică evidentă. Forţa Dreptei va utiliza toate căile legale pentru a contesta decizia arbitrară adoptată astăzi la nivelul Biroului Electoral Central, urmând să se adreseze Înaltei Curţi de Casaţie şi Justiţie pentru remedierea acestei situaţii complet inacceptabile, care pune sub semnul întrebării corecta desfăşurare a alegerilor din 9 iunie. Considerăm că este întemeiată solicitarea Forţa Dreptei de a fi reprezentată atât la nivelul BEC, cât şi a birourilor de circumscripţie şi a secţiilor de votare, întrucât beneficiază de prevederile exprese ale Legii 115/2015 privind alegerile locale, care se află în vigoare şi care dau dreptul la reprezentare formaţiunilor care au ca membri de partid cel puţin 10 deputaţi sau 7 senatori. Acest lucru este cu atât mai mult îndreptăţit de vreme ce Ordonanţa de Urgenţă 21/2024 privind comasarea alegerilor menţionează completarea prevederilor sale cu cele ale Legii 115/2015 privind alegerile locale şi ale Legii 33/2007 privind alegerile europarlamentare", mai spune comunicatul.
****